
Az S-metilmetionin (SMM) hatása kukoricában és paradicsomban hidegstressz esetén

A paradicsom és a kukorica a legjelentősebb gazdasági növényeink közé tartoznak. Trópusi eredetük miatt az alacsony hőmérséklet számos ponton károsíthatja az anyagcsere-folyamataikat, ami csökkenti a növények termőképességét. Az SMM - ami egy természetes, kéntartalmú nem proteinogén aminosav - a korábbi kutatások szerint sikerrel alkalmazható egyes stresszhatások esetén a növényt ért károsodások csökkentésére.
Az SMM a metionin anyagcserével való kapcsolata miatt serkentheti a stresszvédő poliaminok szintézisét és a fenoloidok termelődésére is pozitív hatással lehet. Munkánk során arra kerestük a választ, hogy SMM exogén adagolásával megfigyelhető-e a fotoszintetikus paraméterek javulása, illetve a stresszvédő poliaminok és fenoloidok mennyiségének növekedése. Ehhez fluoreszcencia indukciós méréseket végeztünk, illetve meghatároztuk a kukorica esetében az összes fenoloid és antociántartalmat, míg a paradicsomnál az univerzális poliaminok mennyiségét. Emellett kvantitatív real-time PCR technika alkalmazásával megvizsgáltuk az említett vegyületek szintézisútvonalaihoz tartozó enzimek génexpresszió változásait is.
A hidegkezelt minták esetében mindkét növénynél az exogén SMM hatására jelentősen javult a fotoszintetikus hatékonyság, megnőtt a vizsgált stresszvédő anyagok szintéziséért és azok szabályozásáért felelős gének expressziója, valamint a működésük eredményeként keletkező metabolitok mennyisége is.
Eredményeink alátámasztják, hogy az SMM alkalmas lehet a növényt érő stresszhatások csökkentésére.



